इंदौर के एक विधायक ने प्रधानमंत्री के शहीद आजाद की जन्मस्थली आगमन पर अखबार में विज्ञापन दिया। उसमें उसने आदिवासी उन्मूलन छापा है। हंगामा हो गया। मामला राज्यसभा तक पहुंच गया। विधायक का कथन है कि उनका आशय उन्मूलन नहीं उन्नयन था। मुझसे कुछ छात्रों ने पूछा यह उन्मूलन क्या है? उन्ननयन क्या है? जब आज के पढ़े लिखों की यह स्थिति है तो विधायक से जो गलती हुई है, वह भाषा की त्रुटि है, विधायक को जब उच्च हिन्दी का ज्ञान नहीं है, तो उन्हें अपनी सामान्य बोलचाल की भाषा में काम करना चाहिए, जिससे भाषा के पाखंड का बवंडर खड़ा न हो। इसी तरह करीब ३०-३५ वर्ष पूर्व म.प्र. विधानसभा में आठ आदिवासी विधायकों ने हिन्दी में शपथ ली थी। उनसे उच्चारण में गलती हो गई। वे अपमानित हुए थे। मीडिया ने उनका मजाक उड़ाया था। हिन्दी के पंडित अन्य भारतीय भाषाओं के साथ अन्याय वही करते हैं, जो अंग्रेजी वाले हिन्दी वालों के साथ करते रहे हैं।